Det er svært at forestille sig en jul uden julemand, og i Aalborg går hele to af slagsen rundt og sørger for den gode julestemning. I to programmer tager TV2 Nord seerne med helt tæt på de to julemænd.

Forestil dig det engang: At dit arbejde er at grine højt og varmt, at ønske "god jul" og se smilene sprede sig hos dem, du møder, og at børn reagerer med lige dele generthed og spænding, når du pludselig står foran dem. Det er de færreste job, der indeholder så meget glæde. Men for to mænd - Peter Gislund og Jesper Teddy Lønstrup - er det sådan, deres hverdag ser ud hvert år i november og december. To måneder om året forlader de nemlig deres almindelige arbejde for i stedet at turnere rundt forskellige steder i Aalborg som julemænd. For Peter Gislund, som i 11 år har været Aalborgs officielle julemand, er det efterhånden blevet en livsstil, så han også resten af året føler sig som julemand. - Hvis man skal være julemand og være det helt inde fra hjertet, så skal gå op i det. Man skal være julemand. Man kan ikke bare tage et sæt tøj på, og så er man julemand. Jeg er også julemand, selv om jeg har mit civile tøj på. Jeg har bare klædt mig ud, siger 49-årige Peter Gislund. Bange for håret og skægget Jesper Teddy Lønstrup er lidt yngre, bare 30 år gammel, og han har netop taget hul på sin anden jul som julemand i Salling i Aalborg. Her har han hver dag fire shows, hvor han fortæller historier og synger sange for de mange børn, der er med deres forældre ude at købe julegaver. Resten af tiden går han runder i stormagasinet og deler juleslik og gode ønsker ud til de handlende. Han har endnu ikke selv anlagt sig hverken hårfarve eller skægpragt, der ligner julemandens, så i stedet må han iføre sig paryk og kunstigt skæg. Og det er lige dele fascinerende og skræmmende for nogle børn. - Der er nogle børn, der bliver lidt bange for det store hår og det store skæg. Men så snakker man lidt med dem og prøver at fortælle dem, at man er en rar julemand, og så går det som regel, siger Jesper Teddy Lønstrup. Skal være rigtig julemand Både han og Peter Gislund er håndværkere til daglig. Jesper Teddy Lønstrup er værkstedsleder i Viborg, mens Peter Gislund er rørsmed i Skagen. Men to måneder om året smider de den civile forklædning og trækker i det tøj, de har det bedst i. To måneder om året bliver de personificeringen af fortællingen om Julemanden, der bor på Grønland, hvor han har et værksted, og som hver julenat deler gaver ud til alle verdens børn ved hjælp af sine rensdyr og en flyvende kane. - I sæsonen er jeg hundrede procent julemand. Enten er man julemand, eller også er man ikke. Man skal ikke være noget halvt, for så er man ikke det rigtige. Så føler børnene i hvert fald ikke, at det varmer i hjertet. Jeg går meget op i at være den mest rigtige julemand, de kender, siger Peter Gislund. Kom helt tæt på Men arbejdet med at være julemand er mere end bare at sidde i en stor stol og hele dagen tage det ene barn efter det andet på skødet og høre dem fortælle om alle de ting, de ønsker sig til jul. I to programmer på TV2 Nord Salto kan man komme helt tæt på et af julens hyggeligste job og blive klogere på forventningerne til det fra omverden og de to mænd, der er med til at holde troen på Julemanden i live. Og man får et unikt indblik i, hvad det kræver af skønhedsbehandlinger og skrædderbesøg for at være en rigtig julemand. Programmerne bliver sendt på TV2 Nord Salto i aften, fredag, og næste fredag klokken 19.50. Du kan se en smugpremiere på første afsnit her: